**ЧРЕЗ**

**ПРЕДСЕДАТЕЛЯ НА**

**43-ТО НАРОДНО СЪБРАНИЕ НА**

**РЕПУБЛИКА БЪЛГАРИЯ**

**Г-ЖА ЦЕЦКА ЦАЧЕВА**

**ДО**

**Г-Н ДОБРОМИР ПРОДАНОВ**

**НАРОДEН ПРЕДСТАВИТЕЛ**

**ОТ ПГ на ГЕРБ**

**На Ваш № 554-06-259 от 18.02.2015 г.**

**ПИСМЕН ОТГОВОР НА ВЪПРОС**

**ОТНОСНО:** **Одит на законосъобразността и проверка на средствата, разпределени чрез Публичната инвестиционна програма „Растеж и устойчиво развитие на регионите“**

**УВАЖАЕМИ ГОСПОДИН ПРОДАНОВ,**

В отговор на поставените въпроси по изпълнението на Публичната инвестиционна програма (ПИП) относно това колко от одобрените за финансиране проекти са прекратени, поради неспазване на сроковете за избор на изпълнител и какъв е техният размер, какви са обобщените резултати за изпълнението на ПИП, както и относно постъпвала в Министерство на финансите информация във връзка с резултатите от „Одит на процедурата за избор на проекти и програми за целите на ПИП „Растеж и устойчиво развитие на регионите“ на Сметната палата, Ви информирам за следното:

С ПМС 19/2014 г. за одобряване на средства от резерва по чл. 1, ал. 2, раздел II, т. 4.1.2 от Закона за държавния бюджет на Република България за 2014 г., са одобрени средства в размер на 499 344 577 лева за изпълнение на проекти и програми за целите ПИП „Растеж и устойчиво развитие на регионите“, от които 210 257 516 лв. за проекти на министерства и ведомства и 289 087 061 лева за проекти на общини.

С ПМС № 288/2014 г. за изменение и допълнение на ПМС № 19/2014 г., се прекрати финансирането на определени проекти и програми, за които нямаше сключен договор с изпълнител до 17 септември 2014 г. включително.

В изпълнение на ПМС 288/2014 г., след извършен от Министерство на финансите цялостен преглед на изпълнението на ПИП по отношение на сключени договори, извършени разходи по проектите и очаквано изпълнение до края на бюджетната 2014 г., с Постановление № 333 от 17 октомври 2014 г. за изменение на ПМС № 19/2014 г., одобрените разходи за изпълнение на проекти на общините за целите на ПИП бяха намалени от 289 087 061 лева на 273 782 187 лева. От първоначално одобрените 368 броя проекти по Приложение № 1 на ПМС № 19 **отпаднаха изцяло шест проекта в пет общини**, съответно:

Община Гърмен – проект „Ремонт и реконструкция на ВиК мрежата на улица с о.т. 104-92-171-175-178, кв. 15,13,12 в с. Ковачевица“;

Община Руен – проект „Реконструкция на общински път BGS 1186/III-208, Дъскотна-Планиница-Рупча-Люляково в участъка с. Дъскотна -с. Планиница от км 0+030 до км 3+830“;

Община Руен – проект „Реконструкция на общински път BGS 1186/III-208, Дъскотна-Планиница-Рупча-Люляково в участъка с. Планиница -с. Рупча от км 3+830 до км 10+830“;

Община Лъки – проект „Подмяна на улично осветление в община Лъки с енергоспестяващи тела“;

Община Баните – проект „Укрепване и оформяне на коритото на река Малка Арда в чертите на с. Баните“;

Община Ямбол – проект „Многофункционален спортен комплекс "Диана" - Изграждане на нова спортна зала и преустройство, реконструкция и укрепване на съществуваща спортна зала "Диана", гр. Ямбол (I фаза)“.

Общата стойност на цитираните по-горе прекратени проекти е 4 807 072 лв., като за предоставените аванси по проектите в размер на 30 на сто от одобрените суми, или 1 442 122 лв., на общините беше извършено намаление на бюджетните взаимоотношения с централния бюджет.

**За два проекта** – на община Варна и на община Провадия, предоставените от централния бюджет средства за аванси за одобрени с постановлението проекти, не бяха усвоени от общините, и по тяхно предложение, бяха отнети заредените на общините лимити, както следва:

На община Варна – за проект „Реконструкция на зала "Конгресна" в Дворец на културата и спорта, гр. Варна“ – 1 350 000 лв.;

На община Провадия – за проект „Изграждане на Център за ромска култура“ – 36 000 лв.

За други **два** **проекта на община Шумен,** с ПМС № 333/2014 г.,първоначално одобрените средства бяха редуцирани до размера на извършените разходи за проектиране, поради несключени договори за строително-монтажни работи, както следва:

За проект „Изграждане на Пречиствателна станция за питейни води на гр. Шумен и населени места от област Шумен (I фаза)“ – от 3 500 000 лв. на 71 760 лв.;

За проект „Ремонт, реконструкция и оборудване на Дома за стари хора с отделение за лежащо болни "Д-р Стефан Смядовски", гр. Шумен (I фаза)“ - – от 1 000 000 лв. на 58 800 лв.

В изпълнение на § 1 на ПМС № 435/19.12.2014 г. за изменение и допълнение на ПМС № 19 от 2014 г., за незавършени и неразплатени окончателно проекти към 15 декември 2014 г., на общините беше предоставена неусвоената част от одобрените с Приложение № 1 средства за тези проекти, в размер на 13 482 762 лв.

В изпълнение на разпоредбите на ПМС № 435/2014 г., средствата се разходват до 30 юни 2015 г., като при остатък, той се възстановява в държавния бюджет в същия срок.

Изпълнението на проектите на министерствата и ведомствата е както следва:

(лева)

|  |  |  |  |
| --- | --- | --- | --- |
|  | **Одобрена сума с ПМС 333/2014 г.** | **Отчет към 31.12.2014** | **Икономия** |
| Министерство на правосъдието | 3 419 600 | 0 | 3 419 600 |
| Министерство на регионалното развитие и благоустройството | 11 281 513 | 10 771 806 | 509 707 |
| Министерство на регионалното развитие и благоустройството АПИ | 46 880 214 | 45 196 407 | 1 683 807 |
| Министерство на инвестиционното проектиране | 1 323 281 | 1 323 281 | 0 |
| Министерство на околната среда и водите | 11 059 527 | 9 375 000 | 1 684 527 |
| Министерство на младежта и спорта | 17 573 783 | 13 028 086 | 4 545 697 |
| Министерство на образованието и науката – за държавни висши училища | 15 242 441 | 11 809 000 | 3 433 441 |
| ОБЩО: | 106 780 359 | 91 503 580 | 15 276 779 |

Сумите на реализираните икономии не са предоставяни като промяна по бюджетите на съответните министерства, а в случаите, където са били предоставени аванси, с годишното приключване на банковите сметки, сумите са възстановени в централния бюджет.

В заключение може да се обобщи следното: Одобрените с ПМС 19/2014 г. средства за изпълнение на проекти и програми за целите на ПИП „Растеж и устойчиво развитие на регионите“ на общини, министерства и ведомства в размер на 499 344 577 лв., с ПМС 333/2014 г. са редуцирани на 380 562 546 лв. Към 31.12.2014 г. усвоените средства от министерствата и ведомствата са в размер на 91 503 580 лв. По бюджетите на общините са предоставени 266 233 860 лв., с които са финансирани 360 броя проекти, от които за 40 проекта са предоставени средства за окончателно разплащане през 2015 г. по реда на ПМС № 435/19.12.14 г. в размер на 13 482 762 лв.

За извършения от Сметната палата „Одит на процедурата за избор на проекти и програми за целите на ПИП „Растеж и устойчиво развитие на регионите“, и резултатите от него, към настоящия момент в Министерство на финансите не е постъпил одитният доклад.

**МИНИСТЪР:**

**ВЛАДИСЛАВ ГОРАНОВ**